Uredba Sveta (EGS) št. 3880/88

z dne 12. decembra 1988

o spremembi Uredbe (EGS) št. 2262/84 o določitvi posebnih ukrepov za oljčno olje

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker morajo države članice po členu 1(1) Uredbe (EGS) št. 2262/84 [3], kakor je bila nazadnje spremenjena z Uredbo (EGS) št. 3462/87 [4], ustanoviti urade, ki bodo izvajali nekatere nadzorne preglede in druge naloge v shemi proizvodne pomoči za oljčno olje; ker mora Svet pred 1. januarjem 1989 v skladu s členom 1(5) te uredbe sprejeti način financiranja stroškov uradov od tržnega leta 1989/90 dalje;

ker je treba, upoštevajoč pomembno vlogo, ki jo imajo ti organi pri zagotavljanju pravilne in enotne uporabe proizvodne pomoči, sprejeti določbe za financiranje dejanskih stroškov in s tem omogočiti tem organom, da delajo učinkovito, brez težav in v okviru upravne samostojnosti, predvidene v teh predpisih; ker so ti cilji dosegljivi s skupnim financiranjem iz sredstev Skupnosti in držav članic;

ker uradi v zadevnih štirih državah članicah proizvajalkah niso v enakem položaju; ker je zaradi upravnih in pravnih ovir nastala zamuda pri ustanavljanju in/ali delovanju teh uradov v nekaterih državah članicah; ker te države članice niso učinkovito izkoristile najvišjih zneskov, predvidenih v začetnem obdobju, ko Skupnost v celoti pokriva stroške; ker je treba to obdobje podaljšati za eno leto, ne da bi se povečali najvišji zneski, predvideni po sedanjih pravilih,

SPREJEL NASLEDNJO UREDBO:

Člen 1

Člen 1(5) Uredbe (EGS) št. 2262/84 se nadomesti z naslednjim:

"5. V petih letih od 1. novembra 1984 se iz splošnega proračuna Evropske skupnosti krijejo naslednji deleži dejanskih stroškov urada:

- v Italiji, 100 % v prvih treh letih do najvišjega zneska 14 milijonov ECU in 50 % za četrto in peto leto,

- v Grčiji, 100 % do najvišjega zneska 7 milijonov ECU.

V treh letih po 1. novembru 1989 se iz splošnega proračuna Evropske skupnosti krije 50 % dejanskih stroškov uradov v Italiji in Grčiji.

V Španiji in na Portugalskem se krije 100 % dejanskih stroškov urada v času od 1. marca 1986 do 31. oktobra 1990 in sicer do najvišje vsote 9,3 milijona ECU za Španijo in 4,7 milijona ECU za Portugalsko. V času od 1. novembra 1990 do 31. oktobra 1992 se iz tega proračuna krije 50 % teh stroškov.

Države članice lahko pod pogoji, ki se določijo v skladu s postopkom iz člena 38 Uredbe št. 136/66/EGS, del svojih stroškov krijejo s sredstvi pomoči Skupnosti, odobrenimi za oljčno olje.

Svet do 1. januarja 1992 na predlog Komisije in s kvalificirano večino določi način financiranja teh stroškov od tržnega leta 1992/93 dalje."

Člen 2

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. decembra 1988

Za Svet

Predsednik

Y. Pottakis

[1] UL C 258, 5.10.1988, str. 5.

[2] Mnenje z dne 18. novembra 1988 (še ni objavljeno v Uradnem Listu).

[3] UL L 208, 3.8.1984, str. 11.

[4] UL L 329, 20.11.1987, str. 2.

--------------------------------------------------